CELEX: 32018D1203
Language: mt
Date: 2018-08-21 00:00:00
Title: Deċiżjoni ta' Implimentazzjoni tal-Kummissjoni (UE) 2018/1203 tal-21 ta' Awwissu 2018 li tawtorizza lill-Istati Membri jipprevedu deroga temporanja minn ċerti dispożizzjonijiet tad-Direttiva tal-Kunsill 2000/29/KE fir-rigward tal-injam tal-fraxxnu li joriġina jew li ġie pproċessat fl-Istati Uniti tal-Amerka, u li tħassar id-Deċiżjoni ta' Implimentazzjoni tal-Kummissjoni (UE) 2017/204 (notifikata bid-dokument C(2018) 5848)

27.8.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 217/7
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/1203
         tal-21 ta' Awwissu 2018
         li tawtorizza lill-Istati Membri jipprevedu deroga temporanja minn ċerti dispożizzjonijiet tad-Direttiva tal-Kunsill 2000/29/KE fir-rigward tal-injam tal-fraxxnu li joriġina jew li ġie pproċessat fl-Istati Uniti tal-Amerka, u li tħassar id-Deċiżjoni ta' Implimentazzjoni tal-Kummissjoni (UE) 2017/204
         
            
               (notifikata bid-dokument C(2018) 5848)
            
         
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-pjanti jew prodotti tal-pjanti u kontra t-tixrid tagħhom ġewwa l-Komunità (1), u b'mod partikolari l-ewwel inċiż tal-Artikolu 15(1) u l-punti 2.3, 2.4 u 2.5 tat-Taqsima I tal-Parti A tal-Anness IV tagħha,
         Billi:
         
                     (1)
                  
                  
                     L-Artikolu 5(1) tad-Direttiva 2000/29/KE, flimkien mal-punt 2.3 tat-Taqsima I tal-Parti A tal-Anness IV ta' dik id-Direttiva, jipprevedi rekwiżiti speċjali fir-rigward tal-introduzzjoni fl-Unjoni tal-injam tal-fraxxnu (Fraxinus L.), kif ukoll speċijiet oħra ta' injam, li joriġina fl-Istati Uniti tal-Amerka.
                  
               
                     (2)
                  
                  
                     Id-Deċiżjoni ta' Implimentazzjoni tal-Kummissjoni (UE) 2017/204 (2) awtorizzat lill-Istati Membri jipprevedu deroga temporanja mill-Artikolu 5(1) tad-Direttiva 2000/29/KE flimkien mal-punt 2.3 tat-Taqsima I tal-Parti A tal-Anness IV ta' dik id-Direttiva għal rekwiżiti speċjali fir-rigward tal-introduzzjoni fl-Unjoni tal-injam tal-fraxxnu (Fraxinus L.) li joriġina fl-Istati Uniti tal-Amerka.
                  
               
                     (3)
                  
                  
                     Id-Deċiżjoni ta' Implimentazzjoni (UE) 2017/204 skadiet fit-30 ta' Ġunju 2018. Għaldaqstant jenħtieġ li tiġi segwita b'din id-Deċiżjoni sabiex tiġi żgurata l-kontinwazzjoni tal-introduzzjoni fl-Unjoni ta' dak l-injam.
                  
               
                     (4)
                  
                  
                     Fid-dawl tal-esperjenza miksuba waqt l-applikazzjoni tad-Deċiżjoni ta' Implimentazzjoni (UE) 2017/204, jixraq li jibqgħu jiġu applikati r-rekwiżiti tagħha fil-qafas ta' din id-Deċiżjoni.
                  
               
                     (5)
                  
                  
                     Madankollu, abbażi tal-informazzjoni li nkisbet waqt il-verifika tal-Kummissjoni fl-Istati Uniti tal-Amerka f'Jannar 2018, u abbażi tal-informazzjoni pprovduta mill-Organizzazzjoni Nazzjonali għall-Protezzjoni tal-Pjanti tal-Istati Uniti tal-Amerka waqt u wara dik il-verifika, jixraq li ssir talba għal spezzjoni u għal superviżjoni iktar stretti tal-injam tal-fraxxnu fl-Istati Uniti tal-Amerka. Għal dak l-għan, jenħtieġ li jiġu stabbiliti kundizzjonijiet speċifiċi dwar il-verifiki tar-rekords, tal-proċeduri u tat-tikkettar, l-ispezzjonijiet ta' qabel kull konsenja u l-monitoraġġ f'impjanti approvati tal-isserrar.
                  
               
                     (6)
                  
                  
                     Sabiex issir valutazzjoni aħjar ta' kif din id-Deċiżjoni tiġi applikata, jenħtieġ li l-Istati Membri jipprovdu lill-Kummissjoni u lill-Istati Membri l-oħra bl-informazzjoni dwar l-importazzjonijiet li jkunu saru.
                  
               
                     (7)
                  
                  
                     Għal raġunijiet ta' ċarezza u ta' ċertezza ġuridika, jenħtieġ li d-Deċiżjoni ta' Implimentazzjoni (UE) 2017/204 titħassar.
                  
               
                     (8)
                  
                  
                     Din id-Deċiżjoni jenħtieġ li tapplika sat-30 ta' Ġunju 2020, sabiex jilħaq isir rieżami tal-implimentazzjoni tagħha sa dak iż-żmien.
                  
               
                     (9)
                  
                  
                     Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            L-awtorizzazzjoni biex tingħata d-deroga
            B'deroga mill-Artikolu 5(1) tad-Direttiva 2000/29/KE flimkien mal-punt 2.3 tat-Taqsima I tal-Parti A tal-Anness IV ta' dik id-Direttiva, l-Istati Membri jistgħu jawtorizzaw l-introduzzjoni fit-territorju tagħhom tal-injam tal-fraxxnu, Fraxinus L., li joriġina jew li ġie pproċessat fl-Istati Uniti tal-Amerka (“injam speċifikat”) li, qabel ma jinħareġ 'il barra mill-Istati Uniti tal-Amerka, ikun jissodisfa l-kundizzjonijiet stabbiliti fl-Anness ta' din id-Deċiżjoni.
         
         
            Artikolu 2
            Iċ-ċertifikat fitosanitarju
            
               1.   L-injam speċifikat għandu jkollu miegħu ċertifikat fitosanitarju maħruġ fl-Istati Uniti tal-Amerka, skont l-Artikolu 13a(3) u (4) tad-Direttiva 2000/29/KE, li jiċċertifika li wara li saritlu spezzjoni, l-injam instab li huwa ħieles mill-organiżmi ta' ħsara.
            
            
               2.   Taħt l-intestatura “Dikjarazzjoni addizzjonali”, iċ-ċertifikat fitosanitarju għandu jinkludi l-elementi li ġejjin:
               
                           (a)
                        
                        
                           id-dikjarazzjoni “Skont ir-rekwiżiti tal-Unjoni Ewropea stabbiliti fid-Deċiżjoni ta' Implimentazzjoni tal-Kummissjoni (UE) 2018/1203”;
                        
                     
                           (b)
                        
                        
                           in-numru/i tal-lott(ijiet) li jikkorrispondi/u għal kull lott speċifiku li jiġi esportat;
                        
                     
                           (c)
                        
                        
                           isem il-faċilità/ajiet approvata/i fl-Istati Uniti tal-Amerka.
                        
                     
         
         
            Artikolu 3
            Ir-rappurtar dwar l-importazzjoni
            Sa mhux iktar tard mill-31 ta' Diċembru ta' kull sena, l-Istat Membru tal-importazzjoni għandu jipprovdi lill-Kummissjoni u lill-Istati Membri l-oħra, bl-informazzjoni dwar l-ammonti tal-konsenji tal-injam speċifikat importati matul dik is-sena skont din id-Deċiżjoni.
         
         
            Artikolu 4
            In-notifika ta' nuqqas ta' konformità
            L-Istati Membri għandhom jinnotifikaw lill-Kummissjoni u lill-Istati Membri l-oħra dwar kull konsenja li ma tikkonformax ma' din id-Deċiżjoni. Dik in-notifika għandha ssir mhux iktar tard minn jumejn tax-xogħol wara d-data li fiha tkun ġiet interċettata tali konsenja.
         
         
            Artikolu 5
            It-tħassir tad-Deċiżjoni ta' Implimentazzjoni (UE) 2017/204
            Id-Deċiżjoni ta' Implimentazzjoni (UE) 2017/204 titħassar.
         
         
            Artikolu 6
            Id-data ta' skadenza
            Din id-Deċiżjoni għandha tiskadi fit-30 ta' Ġunju 2020.
         
         
            Artikolu 7
            Id-destinatarji
            Din id-Deċiżjoni hija indirizzata lill-Istati Membri.
         
         
            Magħmul fi Brussell, il-21 ta' Awwissu 2018.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 169, 10.7.2000, p. 1.
         
            (2)  Id-Deċiżjoni ta' Implimentazzjoni tal-Kummissjoni (UE) 2017/204 tat-3 ta' Frar 2017 li tawtorizza lill-Istati Membri jipprevedu deroga temporanja minn ċerti dispożizzjonijiet tad-Direttiva tal-Kunsill 2000/29/KE fir-rigward tal-injam tal-fraxxnu li joriġina jew li ġie pproċessat fl-Istati Uniti tal-Amerka, u li tħassar id-Deċiżjoni ta' Implimentazzjoni (UE) 2015/2416 li tirrikonoxxi ċerti żoni tal-Istati Uniti tal-Amerka bħala ħielsa mill-Agrilus planipennis Fairmaire (ĠU L 32, 7.2.2017, p. 35).
      
      
         
            ANNESS
            1.   Ir-rekwiżiti tal-ipproċessar
            
            L-ipproċessar tal-injam speċifikat irid jissodisfa r-rekwiżiti kollha li ġejjin:
            
                        (a)
                     
                     
                        
                           It-tqaxxir
                        
                        L-injam speċifikat titneħħielu l-qoxra, bl-eċċezzjoni ta' kwalunkwe għadd ta' biċċiet żgħar tal-qoxra li jkunu jidhru li huma separati u li jkunu distinti b'mod ċar, u li jikkonformaw ma' wieħed mir-rekwiżiti li ġejjin:
                        
                                    (i)
                                 
                                 
                                    ikollhom wisa' ta' inqas minn 3 cm (ikun xi jkun it-tul tagħhom) jew
                                 
                              
                                    (ii)
                                 
                                 
                                    jekk ikunu usa' minn 3 cm, l-erja totali tas-superfiċe ta' kull biċċa qoxra individwali tkun inqas minn 50 cm2.
                                 
                              
                  
                        (b)
                     
                     
                        
                           L-isserrar
                        
                        L-injam isserrat speċifikat ikun prodott minn injam tond li tneħħietlu l-qoxra.
                     
                  
                        (c)
                     
                     
                        
                           It-trattament bis-sħana
                        
                        L-injam speċifikat jissaħħan fuq il-profil kollu tiegħu f'temperatura ta' minn tal-inqas 71 °C għal 1 200 minuta f'kompartiment tat-tisħin approvat mis-Servizz ta' Spezzjoni tas-Saħħa tal-Annimali u tal-Pjanti (APHIS), jew minn aġenzija approvata mill-APHIS.
                     
                  
                        (d)
                     
                     
                        
                           It-tnixxif
                        
                        L-injam speċifikat jitnixxef skont skedi ta' tnixxif industrijali li jdumu minn tal-inqas ġimagħtejn u li jkunu rikonoxxuti mill-APHIS.
                        Il-kontenut ta' ndewwa finali tal-injam ma għandux jaqbeż l-10 %, espress bħala persentaġġ ta' materja niexfa.
                     
                  2.   Ir-rekwiżiti għall-faċilitajiet
            
            L-injam speċifikat irid jiġi prodott, jitqandel jew jinħażen f'faċilità li tissodisfa r-rekwiżiti kollha li ġejjin:
            
                        (a)
                     
                     
                        tkun approvata uffiċjalment mill-APHIS, jew minn aġenzija approvata mill-APHIS, skont il-programm ta' ċertifikazzjoni tagħha fir-rigward tal-organiżmu ta' ħsara Agrilus planipennis Fairmaire;
                     
                  
                        (b)
                     
                     
                        tkun irreġistrata f'bażi tad-data li tkun ippubblikata fuq is-sit web tal-APHIS;
                     
                  
                        (c)
                     
                     
                        tkun ivverifikata mill-APHIS, jew minn aġenzija approvata mill-APHIS, minn tal-inqas darba fix-xahar u jkun ġie konkluż li tikkonforma mar-rekwiżiti ta' dan l-Anness. Fil-każ li dawn il-verifiki jitwettqu minn aġenzija approvata mill-APHIS, l-APHIS irid iwettaq verifiki ta' din il-ħidma kull sitt xhur. Il-verifiki kull sitt xhur għandhom jinkludu l-verifika tal-proċeduri u tad-dokumentazzjoni tal-aġenzija u verifiki f'faċilitajiet approvati;
                     
                  
                        (d)
                     
                     
                        tkun tuża tagħmir għat-trattament tal-injam speċifikat li jkun ġie kkalibrat b'mod konsistenti mal-manwal tat-tħaddim tat-tagħmir;
                     
                  
                        (e)
                     
                     
                        tkun iżżomm rekords tal-proċeduri tagħha għall-verifika mill-APHIS jew minn aġenzija approvata mill-APHIS, inkluż it-tul ta' żmien tat-trattament, it-temperaturi waqt it-trattament u, għal kull lott speċifiku li jrid jiġi esportat, il-kontroll tal-konformità u l-kontenut ta' ndewwa finali.
                     
                  3.   It-tikkettar
            
            Fuq kull lott tal-injam speċifikat iridu jidhru b'mod ċar kemm in-numru uniku tal-lott kif ukoll tikketta bl-ittri “HT-KD” jew bil-kliem “Ittrattat bis-Sħana-Imnixxef fil-Kalkara”. Dik it-tikketta trid tinħareġ minn uffiċjal maħtur mill-faċilità approvata, jew taħt is-superviżjoni tiegħu, wara li jkun ġie vverifikat li jkun hemm konformità mar-rekwiżiti tal-ipproċessar stabbiliti fil-punt 1 u r-rekwiżiti għall-faċilitajiet stabbiliti fil-punt 2.
            4.   L-ispezzjonijiet ta' qabel l-esportazzjoni
            
            L-injam speċifikat maħsub għall-Unjoni jrid jiġi spezzjonat mill-APHIS qabel l-esportazzjoni, jew minn aġenzija approvata mill-APHIS, sabiex jiġi żgurat li r-rekwiżiti stabbiliti fil-punti 1 u 3 ġew issodaisfati.